Casper Poulsen har glædet sig ekstra meget til Valentinsdag i år. Han har nemlig truffet et valg om at fri til sin kæreste.

Der var masser af romantik i luften på Brændevinsstien i Blokhus Klitplantage i dag. Her havde 26-årige Casper Poulsen inviteret sin kæreste med på en romantisk gåtur, som i den grad stod i kærlighedens tegn. På en bænk foran søen ved stien faldt Casper Poulsen nemlig på knæ. - Ja, lød det prompte fra Malene Pedersen, som efterfølgende fik våde øjne og gav Casper Poulsen et kys. Til 23-årige Malene Pedersen store overraskelse foregik hele frieriet for rullende kameraer. Casper Poulsen havde nemlig inviteret TV2 Nord med, som lå på skjul i krattet, og optog det store øjeblik. Se hele frieriet i videoen herunder. Ville gøre noget anderledes Casper Poulsen og Malene har været kærester i otte år, og har sammen to drenge på henholdsvis tre år og otte måneder. - Jeg har altid vidst, at jeg ville fri til hende en dag, og nu skulle det være, siger Casper Poulsen. Han fik ideen til at fri til sin kæreste for rullende kameraer, da TV2 Nord tidligere på året eftersøgte én person, som ville fri til sin kæreste på Valentinsdag. - Jeg synes, det kunne være virkelig spændende, og jeg synes også, det er fedt, at vi nu har det hele på video, siger Casper Poulsen. Casper Poulsen var helt rolig, inden han skulle fri til Malene Pedersen, og han var slet ikke i tvivl om, hvad svaret ville blive. Hør selv, i videoen herunder: Nervøs for kærestens reaktion Casper Poulsen var ikke så nervøs for om, Malene Pedersen ville sige det magiske ’ja’. Det var derimod TV2 Nords kameraer, han frygtede. - Jeg var meget nervøs for, hvad min kæreste vil sige til, at der var skjult kamera, siger Casper Poulsen. Malene Pedersen tog det heldigvis pænt, men som Casper Poulsen forudså, var det kameraerne der overraskede hende mest. Hun har nemlig ventede så længe på, at Casper Poulsen ville fri til hende, at hun havde overvejet at gøre det selv. Se Malene Pedersens reaktion i videoen herunder: